b'\n_START_ARTICLE_\nKitaanin kieli\n_START_PARAGRAPH_\nKitaanin kieli on Mongoliassa ja Koillis-Kiinassa 300\xe2\x80\x931100-luvuilla asuneiden kitaanien puhuma kuollut mongolikieli._NEWLINE_Kitaanien johtama paimentolaisheimojen liittoutuma valtasi Koillis-Kiinan 900-luvun alussa ja perusti vuonna 916 Liao-dynastian valtakunnan, jonka d\xc5\xbeurt\xc5\xa1enit h\xc3\xa4vittiv\xc3\xa4t vuonna 1125. Tappion j\xc3\xa4lkeen osa kitaaneista siirtyi Keski-Aasiaan. Siell\xc3\xa4 he perustivat Karakitain valtakunnan, jonka mongolit valtasivat vuonna 1218._NEWLINE_Kitaanit k\xc3\xa4yttiv\xc3\xa4t kahta kirjoitusj\xc3\xa4rjestelm\xc3\xa4\xc3\xa4. Vuonna 920 luotiin \xe2\x80\x9dsuuri kirjoitus\xe2\x80\x9d, jonka uskotaan koostuneen useista tuhansista sanamerkeist\xc3\xa4. Vuonna 925 laadittiin muutamia satoja merkkej\xc3\xa4 k\xc3\xa4sitt\xc3\xa4v\xc3\xa4 \xe2\x80\x9dpieni kirjoitus\xe2\x80\x9d, jota on k\xc3\xa4ytetty kaikissa s\xc3\xa4ilyneiss\xc3\xa4 kielenmuistomerkeiss\xc3\xa4. Merkit on lainattu kiinasta, mutta yksitt\xc3\xa4isten sanojen asemasta ne ilmaisevat tavuja ja muodostavat kokonaisia sanamuotoja ilmaisevia ryhmi\xc3\xa4. Ainoastaan osa kitaanin kirjoitusmerkeist\xc3\xa4 on onnistuttu tulkitsemaan. Niiden analyysi on kuitenkin paljastanut, ett\xc3\xa4 kyse on mongolinsukuisesta kielest\xc3\xa4.'